recursal/SuperWikiNEXT-32B huggingface dataset:
הרב **עוזי שוויצה** (נולד בשנת ה'תש"ח, 1948) הוא רבה האשכנזי של העיר כפר יונה משנת 1974.

קורות חייו
----------

נולד בתל אביב ב-1948 לאלימלך וחנה שוויצה. בוגר מדרשית נעם, ישיבת כנסת חזקיהו בכפר חסידים וישיבת חברון בירושלים. שוויצה נמנה עם קבוצת התלמידים המייסדים של ישיבת "תפארת נתניה" בנתניה, בראשות הרב צבי פרידמן והרב שמעון משה דיסקין. היה פעיל בתנועת בני תורה בראשותו של הרב ברוך מרדכי אזרחי.

נישא לצביה, בתו של הרב יצחק יוסף ויסקי, מראשי ישיבת תפארת צבי בירושלים ונכדת הרב ישראל זיסל דבורץ. לאחר נישואיו התגורר בירושלים, ולאחר מכן עבר לרחובות, שם כיהן כרב בית כנסת "אבות ובנים" בשכונת חבצלת. הוסמך לרבנות על ידי הרב שלמה גורן והרב עובדיה יוסף.

בשנת ה'תשל"ד (1974) התמנה לרבה של כפר יונה ומשמש בתפקידו עד היום.

בשנת ה'תשל"ז (1977) הקים בכפר יונה את מתיבתא "שיח יצחק", על שם חותנו, הרב יצחק יוסף ויסקי. בשנת ה'תש"ן (1990) הקים את הישיבה הגבוהה של חסידות מודז'יץ בכפר יונה.

בתחילת שנות השמונים שידר פינה קבועה "פרשת השבוע בניחוח מיוחד" בתוכנית "סנדלים" של דורי בן זאב בגלי צה"ל. בעקבות כך יזם מפגשי הגות בפרשת השבוע לחוג של שחקנים ואנשי במה, ביניהם מאיר אריאל. החל משנת 1990 שידר את פינת "משנה יומית" בערוץ 7, וכיום משודרת הפינה באתר האינטרנט של הערוץ.

בשנת תשנ"א (1991) לימד נ"ך במדרשיית נעם.

שוויצה הוא אחד מרבני הגוף הבוחר לרבנות הראשית לישראל. היה חבר בחבר הרבנים שעל ידי הפועל המזרחי. הוא נמנה עם חסידי מודז'יץ, והיה ממקורביו של רבי שלמה קרליבך.

משפחתו
------

אשתו, צביה, עוסקת בייעוץ והכוונה להקמת בית יהודי. כתבה את הספר האוטוביוגרפי "עבותות". והיא גם מתנדבת "במוקד תהילים ארצי" של **הרב מנדל**

בנו, ישראל דן, הוא סגן מנהל ת"ת קריית הרצוג בבני ברק. בין חתניו: הרב אברהם הלוי ליפשיץ, רב היישוב כפר גדעון; הרב משה יוסף שי, רב קהילת "אהל רבקה" בקריית שמואל בירושלים; דוד מרגלי, מנהל מוסדות חסידות מאקווא; הרב חנוך ווסרמן, רב קהילת ישמח ישראל-כפר יונה.

ספריו
-----

* "על כנפי היונה" - כתב עת תורני
* "מעוז צור" - פירוש על הזוהר
* "הגדת עוז" - פרוש להגדה של פסח
* "פרוש הכוזרי" - פרוש על הכוזרי ל-רבי יהודה הלוי
* "פרקי אבות המבואר" - סדרת שיעורים על פרקי אבות
* עוז לעמו (3 כרכים) - שיעורים על ספר בראשית, שמות וויקרא

קישורים חיצוניים
----------------

* פינה משנה יומית, לשמיעה באתר ערוץ 7

הערות שוליים
------------

1. ↑  הרב הראשי לישראל, הרב שלמה גורן - דואר יוצא+נכנס 10/1972-10/1973 - כרך ב', באתר ארכיון המדינה, עמ' 125.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008121574805171
* VIAF: 315591700
* WorldCat: lccn-n2015023125

 |
אבני רתיחה
**אבני רתיחה** הן גרגרים המוספים לנוזל מחומם כדי לזרז את רתיחתו ולעודד רתיחה אחידה של הנוזל. בדרך כלל מוסיפים את האבנים למים שעומדים לעבור זיקוק, משום שבגלל גודלם קל לסננם וכך לא לפגוע בזיקוק. הוספת האבנים לנוזל העומד על סף רתיחה עלולה לגרום לרתיחת יתר פתאומית.

אופן פעולה
----------

בעצם תנועתם ברחבי כלי הקיבול של הנוזל הם מערבבים אותו ובכך מגדילים את האחידות. בנוסף, אבני הרתיחה פולטות בועות מהנקבוביות ובכך מגדילות את הערבול שכן המסלול שבו עוברת הבועה מתערבל מתנועתה. אבני הרתיחה הן למעשה אתרי התגרענות, היות שלנוזלים רבים יש קושי בהתגרענות על גבי זכוכית, סביב הגרגרים יכולים ענני האדים הראשונים להצטבר, ליצור לחץ קריטי ולהיפלט.(מעיין "גרעיני רתיחה" בדומה לגרעיני קיפאון כמו גם בדמיון מסוים לזריעת יודיד הכסף בעננים רק בהיפוך מצבי צבירה). בתום השימוש בהם נהוג לסננם.

מאפיינים
--------

גודלם של גרגרים אלו קטן (ביחס לנפח הנוזל), וזאת כדי לאפשר להם לנוע בכל רחבי הנוזל בקלות. צורתם משתנה מגרגר לגרגר, שכן זו אינה בעלת חשיבות רבה ואין טעם להשקיע בעיצובם. הם עשויים מחומרים נקבוביים כגון קלציט או תחמוצת של אלומיניום, כדי לפלוט בועות.
**עוּזְרָר חד-גלעיני** (**עֻזְרָר חַד-גַּלְעִינִי**, שם מדעי: *Crataegus monogyna*) הוא שיח או עץ קוצני, שפריו ענבה מדומה, ביצית או כדורית-מוארכת.

מאפיינים
--------

העוזרר החד-גלעיני גדל באירופה ובארצות הים התיכון; תפוצתו הכללית היא גם אירנו-טורנית והיא מגיעה עד לצפון-מערב הודו. עוזרר זה צומח בר גם בישראל, באזורי הגליל ובצפון הגולן, בחורש של אלון מצוי.

העץ משיר את עליו בחורף ונותר עירום מחודש דצמבר עד חודש מרץ. בחודש מרץ מלבלבים העלים ועולה הפריחה כשהיא צפופה ועשירה. הפרח פשוט וסימטרי ולו גביע בן חמש אונות וחמישה עלי כותרת מפורדים. השחלה תחתית ושקועה ובה מגורה אחת, וממנה יוצא עמוד-עלי אחד (לעיתים רחוקות שני עליים). הפרי אדום, בעל גרעין אחד, ציפה עסיסית ועלי גביע בראשו. הפרי, המבשיל בסוף האביב או בקיץ, מופץ באמצעות בעלי חיים (ציפורים בעיקר) שאוכלים אותו ומפרישים את זרעיו.

השם עוזרד נזכר במשנה מספר פעמים: "הפרשין והעוזרדין משיקרחו…" (מעשרות א, 3), "עוקצי האגסין… והעוזרדין… מטמאין ומטמאין" (עוקצין א,6) ועוד. נראה שצמח זה זהה לעץ הנקרא כיום עוזרר קוצני, וייתכן כי הנטייה לקרוא לצמח עוזרר במקום עוזרד, נבעה משמו הערבי של הצמח – זערור. על פי הראובני, שמו המקראי של העוזרד הוא תפוח והוא מוזכר מספר פעמים ב'שיר השירים'. מקור הבלבול הוא כנראה בדמיונו של העוזרד לתפוח (שמקורו בדרום מזרח אסיה והובא לעולם העתיק רק בתקופה ההלניסטית). נראה כי במשך תקופה מסוימת נקרא האחד 'תפוח קטן' והשני 'תפוח גדול' אך עם השנים נפלה המילה תפוח משמו של העוזרד ונשאר רק שמו המשנאי עוזרר שפירושו 'קטן'.

עוזרר חד-גלעיני הוא צמח מוגן בישראל.

קישורים חיצוניים
----------------

ויקישיתוף מדיה וקבצים בנושא **עוזרר חד-גלעיני** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* TPL
* EOL
* ARKive
* ITIS
* NCBI
* GBIF
* IPNI
* צמחיית ישראל ברשת
* צמח השדה
* Tropicos
 |

הערות שוליים
------------

1. ↑  עוזרר חד-גלעיני באתר הרשימה האדומה של IUCN
2. ↑  אכרזת גנים לאומיים, שמורות טבע, אתרים לאומיים ואתרי הנצחה (ערכי טבע מוגנים), ה'תשס"ה-2005, ק"ת 6369, ה'תשס"ה, 15 בפברואר 2005 (תוקן ב־17 בדצמבר 2019), בספר החוקים הפתוח

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007551219805171

 |
דגל סקיף בפולין בשנת 1936
**סקיף (איחוד הילדים הסוציאליסטי - סוציאליסטישה קינדר פארבנד, SKIF)** נוסד במזרח אירופה כארגון הנוער של תנועת הבונד. לסקיף היו שלושה עקרונות אידאולוגיים מרכזיים: 1. חברות, אחווה, שוויון ואמפתיה. 2. הגשמה עצמית במקום המגורים: ההשקפה לפיה יהודים צריכים לחיות, לבנות את תרבותם ולהיאבק למען זכויותיהם בכל מקום בו הם מתגוררים, במקום לחפש מקלט במולדת יהודית. 3. יידישקייט: הקניית זהות יהודית באמצעות טיפוח התרבות היהודית ושפת היידיש). המדריכים בסקיף נקראו Helfers (עוזרים), בגילאי 18–20.

בתקופת מלחמת העולם השנייה, עם החורבן הכמעט מוחלט של תנועת הבונד בפולין, חרבה גם תנועת סקיף כמעט לחלוטין. התנועה לא קיימת כיום בפולין, אך קיים סניף שלה במלבורן, החל בשנת 1950. גם בצרפת קיים סניף של סקיף, אולם בשנת 1963 שינה הסניף את שמו ל-CLEJ - Club laïque de l'enfance juive (צר').

סקיף בפולין
-----------

בפולין שבין מלחמות העולם ארגן סקיף קייטנות לילדים. בערים רבות בפולין לפני מלחמת העולם השנייה היו סניפים של סקיף. בוורשה גייס מארק אדלמן, לימים אחד ממנהיגי מרד גטו ורשה, כספים לחדרי משחקים לילדי העניים בוורשה.

בפולין הכבושה בידי הנאצים היו בין חברי סקיף כאלה שהיו חברים בארגון היהודי הלוחם, בהם הצייר יוסל ברגנר, טייס ה-RAF רובין ליפשיץ ומארגנת תיאטרון הילדים לעניים בגטו ורשה, פולה ליפשיץ.

ראו גם
------

* הבונד
* צוקונפט

קישורים חיצוניים
----------------

* אגודת הילדים הסוציאליסטית באוסטרליה
* ראיון ביידיש עם חברי סקיף באוסטרליה

הערות שוליים
------------

1. ↑  דניאל בלטמן (2003). "For Our Freedom and Yours", Vallentine Mitchell.
2. ↑   (אורכב 01.06.2010 בארכיון Wayback Machine)
3. ↑  NSW, Board of Studies. "Making multicultural Australia - multicultural Research Library Video: Arnold Zable describes the Bund and SKIF, and post-Holocaust development of the Jewish community". *www.multiculturalaustralia.edu.au*.
4. ↑   (אורכב 19.07.2008 בארכיון Wayback Machine)
5. ↑  אזכור קיומו של סניף סקיף בחלם שבפולין, באתר יד ושם
6. ↑  אזכור קיומו של סניף סקיף בניאסוויז' שבפולין, באתר יד ושם
7. ↑  אזכור קיומו של סניף סקיף בווילנה שבפולין בין מלחמות העולם, באתר יד ושם

|  |  |
| --- | --- |
| בקרת זהויות עריכת הנתון בוויקינתונים | 
* GND: 1041405316
* NLP: A23946763
* VIAF: 302864540
* WorldCat: viaf-302864540

 |
**בלוטת האצטרובל** (TA: Glandula pinealis, באנגלית: **Pineal gland**) היא בלוטה אנדוקרינית קטנה.

אצל האדם, בלוטת האצטרובל מצויה במרכז המוח, בגובה העיניים בצידו האחורי בין שתי ההמיספרות.
בלוטת האצטרובל היא מבנה יחיד. כלומר, להבדיל ממבנים רבים אחרים במוח היא לא מחולקת לזוגות צידיים (חלק ימני וחלק שמאלי).

תפקוד
-----

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
בלוטת האצטרובל מקושרת למערכת העצבים הסימפתטית ובמיוחד ל- (Superior cervical ganglion (SCG.
תפקידה העיקרי לתווך בין גירויים עצביים להפרשה הורמונאלית, לווסת את השעון הביולוגי אצל בעלי חיים.
תפקיד נוסף של בלוטת האצטרובל הוא ייצור ההורמון מלטונין. למלטונין יש חשיבות רבה בתהליכי ההזדקנות, חוסנה של מערכת החיסון, גדילת ילדים ועוד.

גודל הבלוטה
-----------

גודל הבלוטה הוא כגודל אפונה וככל הנראה בגלל המחזור החודשי, יש אצל נשים בלוטת אצטרובל גדולה יותר מאשר אצל גברים. בלוטת האצטרובל מאבדת מגודלה ככל שמתבגר ומזדקן האדם, עד שבגיל 70 גודלה רק כ־10% מגודלה המרבי.

היסטוריה ומחקר
--------------

בעבר לא הובנו תהליכים ביולוגיים רבים, ובהם לא הובנו גם תפקידיה של בלוטת האצטרובל שנחשבה לבלוטה מנוונת שהיה לה תפקיד רק אצל בני האדם הקדמונים. לכן, עד שהומצאה שיטת הטומוגרפיה הממוחשבת (CT) לסריקת המוח, התייחסו לבלוטת האצטרובל רק כאל סמן לקו האמצע של המוח בעת ביצוע צילומי רנטגן.

בלוטת האצטרובל בפילוסופיה
-------------------------

לבלוטת האצטרובל נודע תפקיד חשוב בפילוסופיה המודרנית כאשר הפילוסוף הצרפתי רנה דקארט ניסה להשתמש בה כדי לפתור את הבעיה הפסיכופיזית. דקארט טען שהבלוטה (או חלקים בתוכה) נעה בלי להפר את חוק שימור התנע וכך מתאפשרת השפעה של הנפש על הגוף בלא להפר את חוקי הטבע.
הסבר זה הוכח כלא נכון כאשר גילה לייבניץ את חוק שימור הווקטורים כלומר שהתנע נשאר קבוע גם בכל כיוון בנפרד.

בעקבות הלנה בלבצקי, מייסדת האגודה התאוסופית, בלוטת האצטרובל מזוהה גם עם המושג המיסטי של העין השלישית. בלבצקי הסתמכה על תאוריות מדעיות שראו בבלוטה שריד אבולוציוני לעין נוספת (עין הקודקוד).

ראו גם
------

* תירוקסין
* תריודוטירונין
* TSH
* קרטנת
* מחלת השימוטו
* מחלת גרייבס
* סרטן בלוטת התריס
* בלוטת יותרת הכליה
* בלוטת יותרת התריס
* תת-תריסיות מולדת (קרטיניזם)
* עמידות להורמון בלוטת התריס

**המערכת האנדוקרינית**

קישורים חיצוניים
----------------

ויקישיתוף מדיה וקבצים בנושא **בלוטת האצטרובל** בוויקישיתוף
* מהי העין השלישית, היכן היא ממוקמת והאם יש הוכחה שהיא קיימת ?
* העין השלישית אינה אגדה, אפוק טיימס ישראל, 13 בינואר 2019
* בלוטת האצטרובל, באתר אנציקלופדיה בריטניקה (באנגלית)

הערות שוליים
------------

1. 1 2  לאודון משה, (2010). השפעת מלטונין בשחרור מושהה על הפרעות שינה ומקצבים יומיים אחרים. הפרעות שינה במבוגרים וילדים, 1: 18-23.
2. 1 2  Mark R. Rosenzweig, Arnold L. Leiman, S. Marc Breedlove (1999). Biological psychology: an introduction to behavioral, cognitive, and clinical neuroscience. 2nd ed. Sunderland, Massachusetts: Sinauer Associates.
3. ↑  Lokhorst, Gert-Jan (2015). *Descartes and the Pineal Gland*. The Stanford Encyclopedia of Philosophy.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007548683705171
* BnF: cb11967934k (data)
* GND: 4067869-6
* LCCN: sh85102232
* NDL: 00572092
* NKC: ph1076989
* TA98: A11.2.00.001

 |
**פיתוח מוארך** (באנגלית: **Development hell**; "גיהנום פיתוחי") הוא כינוי במדיה ובתעשיית התוכנה עבור פרויקט, קונספט או רעיון שנשארים בפיתוח במשך זמן רב במיוחד, ומשנים לעיתים קרובות צוותי פיתוח, תסריטים או אולפנים שונים לפני שהם מתקדמים לייצור, אם הוא בכלל קורה. לפרויקטים בפיתוח מוארך יש בדרך כלל מטרות שאפתניות מאוד, והן מתעכבות בניסיון לעמוד ביעדים הללו ברמה גבוהה. **הפקה מוארכת** (באנגלית: Production hell, "גיהנום הפקתי") היא ביטוי המתייחס למצב שבו סרט נכנס להפקה אבל נשאר במצב זה במשך זמן רב מבלי להתקדם לפרסום.

המונח מתייחס גם לכל פרויקט שמטרותיו או ביצועו דעכו באופן בלתי צפוי בשלבי התכנון או הבנייה שלו, או שתאריך סיומו סטה בצורה קיצונית מתאריך הסיום הצפוי ההתחלתי שלו.

סקירה
-----

### בקולנוע

חברות בתעשיית הקולנוע קונות לעיתים קרובות את זכויות הסרט לרומנים פופולריים רבים, משחקי וידאו וחוברות קומיקס, אך עשויות לחלוף שנים רבות עד שאלו יצאו לאור כסרט מוצלח, ולעיתים קרובות דבר זה מוביל לשינויים ניכרים בעלילה, בדמויות ובטון הכללי. לא פעם, פרויקט שנמצא במצב זה למשך תקופה ממושכת יינטש על ידי כל בעלי העניין או יבוטל על הסף. מכיוון שתעשיית הקולנוע בהוליווד מתחילה פי עשרה פרויקטים ממה שהיא מוציאה לאור, תסריטים רבים יגיעו למצב הפיתוח המוארך הזה. פחות משני אחוזים מכל הספרים שזכויותיהם נקנות על ידי חברות סרטים מגיעים למעשה למסך הגדול. פיתוח מוארך קורה לרוב עם פרויקטים שיש להם פרשנויות מרובות ושמשקפים כמה נקודות מבט.

### בטלוויזיה

סדרות טלוויזיה יכולות להיות במצב של הפקה מוארכת בין עונות, וכתוצאה מכך יהיה עיכוב ארוך בין עונה אחת לאחרת. יכול גם להיות מצב של הפקה מוארכת במקרה של הפקת סדרת-בת.

### במשחקי וידאו

פיתוח משחקי וידאו יכול להיעצר למשך שנים, לפעמים למשך למעלה מעשור, לעיתים קרובות עקב העברת הפרויקט לאולפני הפקה שונים, עקב גרסות מרובות של המשחק שנוצרות וננטשות, או בשל קשיים בפיתוח תוכנת המשחק עצמה.

עסקאות החלפה
------------

אם סרט נמצא בפיתוח אך לעולם אינו מקבל את כספי ההפקה הדרושים, אולפן אחר עשוי לבצע עסקת החלפה ולהפיק את הסרט בהצלחה. לדוגמה, אולפני סרטי קולומביה הפסיקו את הייצור של אי.טי. - חבר מכוכב אחר (1982). לאחר מכן, אולפני סרטי יוניברסל קנו את זכויות הסרט והפכו אותו להצלחה. כאשר אולפן נוטש לחלוטין פרויקט קולנועי, העלויות נמחקות כחלק מהוצאות התקורה של האולפן, ובכך מפחיתות את ההכנסה החייבת במס.

ראו גם
------

* רשימת מדיות הבולטות בהיותן בפיתוח מוארך
* ויפורוור

הערות שוליים
------------

1. ↑  "'The New Mutants' Director Josh Boone Says The Film Never Had Reshoots". *Atom Insider*. 9 במרץ 2020. ארכיון מ-14 ביולי 2021. נבדק ב-14 ביולי 2021. `{{cite web}}`:  (עזרה)
2. ↑  Kean, Danuta (15 באפריל 2007). "No room at the Oscars: The cinemas are full of turkeys yet that brilliant novel you read three years ago has never been made into a film". *The Independent on Sunday*. p. 1. `{{cite news}}`:  (עזרה) Available via ProQuest.
3. ↑  McDonald, Paul; Wasko, Janet (13 בדצמבר 2007). *Hollywood Film Industry* (באנגלית). Hoboken, New Jersey: Blackwell Publishing. p. 54. ISBN 978-1-4051-3388-3. `{{cite book}}`:  (עזרה)
**פייטרו פיליפו סקרלטי** (באיטלקית: **Pietro Filippo Scarlatti**;‏ 5 בינואר 1679, רומא - 22 בפברואר 1750, נאפולי) היה מלחין איטלקי, נגן עוגב ומנצח מקהלה.

חייו
----

פייטרו פיליפו - הבכור בילדיו של אלסנדרו סקרלטי ואחיו של המלחין דומניקו סקרלטי - החל את הקריירה המוזיקלית שלו ב-1705 כמנצח מקהלת הקתדרלה של אורבינו. כעבור שלוש שנים, ב-1708, הביא אותו אביו לנאפולי, שם התמנה לנגן העוגב של החצר. הוא פרש ממשרתו זו כשאביו קרא לו לשוב לנאפולי כדי לתפוס את מקומו של כריסטופורו קארסאנה כנגן עוגב ראשון בקאפלה המלכותית, על פי הבטחתו של החשמן גרימאלדי, אבל מות החשמן ב-1710 דחה את קיום ההבטחה עד 1712, אז החליף את ג'וזפה ויניולה כאחד מנגני העוגב המלכותיים. 

בשנת 1728 עלתה האופרה היחידה שלו, "קליטארקו", בהצגת בכורה בתיאטרון סן ברתולומאו בנאפולי (הפרטיטורה אבדה מאז). שאר יצירותיו העיקריות הן שלוש קנטטות ומספר רב של טוקטות לכלי מקלדת. אחרי מותו הגישו שלושת ילדיו בקשה להעביר את משרתו לבנו אלסנדרו, אך בקשתם הושבה ריקם.

קישורים חיצוניים
----------------

* פייטרו פיליפו סקרלטי, באתר MusicBrainz (באנגלית)

הערות שוליים
------------

1. ↑  אוה באדורה-סקודה, "פייטרו פיליפו סקרלטי", גרוב אונליין

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007390816105171
* BnF: cb13811019t (data)
* GND: 124475604
* ISNI: 0000 0000 3880 8751
* LCCN: no93008723
* MusicBrainz: bf3de9fe-88b8-4c43-a216-d97e9c094584
* NTA: 153186305
* VIAF: 54330868
* WorldCat: lccn-no93008723

 |
**הבריגדה הדנית בשוודיה** (בדנית: **Den Danske Brigade i Sverige**) או בקיצור **הבריגדה הדנית** (בראשי תיבות: **DDB**) הייתה בריגדה שהוקמה בשוודיה בימי מלחמת העולם השנייה, בידי גולים מדנמרק שנכבשה בידי גרמניה הנאצית ב-1940.

היסטוריה
--------

ב-9 באפריל 1940 פלשה גרמניה הנאצית לדנמרק וכבשה אותה בסערה. ממשלת דנמרק הורתה לצבא המלכותי הדני להיכנע ולא להתנגד. מרבית יחידות הצבא מילאו אחר הפקודה. עם זאת, מפקד הרגימנט ה-4 הקולונל הלג בניקה סבר שהפקודה להיכנע נכפתה על הממשלה הדנית בידי הגרמנים והחליט לסגת עם אנשיו לשוודיה. בניקה לא חשש מחילול הנייטרליות השוודית מכיוון שהאמין שגם השוודים הותקפו בידי הגרמנים. בניקה ואנשיו הפליגו במעבורת מרוסקילדה לאלסינור וחייליו התמקמו בעיר כשגילו שלמעשה שוודיה לא הותקפה כלל. חלק קטן מהחיילים בחר לחזור לדנמרק הכבושה, אולם רובם בחרו לשמור על נשקם ולהישאר בשוודיה.

במטרה להעסיק את החיילים הדנים, וכן כדי להגן על שוודיה אם הגרמנים יחליטו בכל זאת לתקוף אותה, החליט ראש ממשלת שוודיה פר אלבין הנסון להקים בריגדה משטרתית שתורכב מהגולים הדנים. התכנית נתקלה בהתנגדות בממשלתו של הנסון, אולם בדצמבר 1943 הוקמה הבריגדה למרות זאת. 5,000 חייליו של בניקה שימשו כבסיס להקמת הבריגדה, ואליהם הצטרפו עוד 2,500 גולים דנים נוספים, ביניהם 750 יהודים. באופן רשמי הייתה הבריגדה כפופה לממשלה הדנית הגולה, אולם בפועל הופעלה בידי השוודים, שהעניקו לדנים נשק שוודי ואף הלוו להם 25 מיליון קרונות כדי לתחזק את הבריגדה. בתחילת 1944 החלו השוודים להכשיר לוחמים דנים כטייסים בחיל האוויר השוודי.

הדנים רצו לצאת ולהילחם בגרמנים, אולם השוודים היו נחושים לשמור על הנייטרליות וסירבו לאפשר זאת. גם לאחר פלישת בעלות הברית המערביות לגרמניה, נמנע מהדנים להשתתף בשחרור ארצם. רק בימים האחרונים של המלחמה עזבו הדנים את שוודיה ונכנסו לדנמרק. הם נתקלו בהתנגדות מעטה בלבד. רק שלושה דנים נהרגו ו-26 נפצעו כאשר הבריגדה צעדה לתוך קופנהגן. חיילי הבריגדה הביאו לארצם את הדוקטרינה והניסיון הצבאי של הצבא השוודי וסייעו בהקמתו מחדש של הצבא הדני לאחר המלחמה.

קישורים חיצוניים
----------------

* Finsted, Per (19 April 2004). "Den danske Brigade - Organisation" (PDF). Chakoten - Dansk Militærhistorisk Selskab.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008595182205171
* LCCN: n85242693
* VIAF: 123225649
* WorldCat: lccn-n85242693

 |
**הבריגדה האלפינית יוליה** (באיטלקית: **Brigata alpina "Julia"**) היא בריגדת אלפיני של צבא איטליה הבריגדה הוקמה ב-1949 על בסיס הדיוויזיה האלפינית השלישית יוליה אשר נקראה כך משום שחייליה גויסו מהאלפים היוליאניים.

היסטוריה
--------

הדיוויזיה האלפינית השלישית יוליה הוקמה ב-1935 מחיילים שגויסו מהאלפים היוליאניים. בצבא האיטלקי, האלפיני הם חיילי עלית מיוחדים המתמחים בלוחמה הררית. ב-1943 פורקה הדיוויזיה האלפינית השלישית במהלך הכיבוש הגרמני של צפון איטליה בימי מלחמת העולם השנייה. לאחר המלחמה, ב-15 באוקטובר 1949, הוקמה מחדש יחידת אלפיני מהאלפים היוליאניים בגודל של בריגדה מורחבת, שנקראה "הבריגדה האלפינית יוליה". הבריגדה כללה באותה תקופה 10,000 חיילים והייתה הבריגדה הגדולה ביותר בצבא האיטלקי. היא הייתה חלק מהקורפוס החמישי של הצבא האיטלקי אשר היה אחראי על הגנת צפון איטליה במסגרת ברית נאט"ו. הבריגדה האלפינית הוצבה במעברי הגבול עם אוסטריה.

הבריגדה השתתפה במשימות שמירת שלום באפגניסטן במסגרת כוח הסיוע הביטחוני הבין-לאומי. ב-2002 סופחו לבריגדה גדודים מהונגריה וסלובניה, ועל בסיסה הוקם כוח הקרקע הרב-לאומי הכולל חיילים משלוש המדינות. מפקד הבריגדה משמש בו זמנית כמפקד הכוח. יחד עם החיילים הסלובנים וההונגרים, השתתפה הבריגדה גם במשימת שמירת שלום בבוסניה והרצגובינה במסגרת כוח הייצוב, ובקוסובו במסגרת כוח קוסובו.

קישורים חיצוניים
----------------

ויקישיתוף מדיה וקבצים בנושא **הבריגדה האלפינית יוליה** בוויקישיתוף
* 
* הבריגדה האלפינית יוליה, באתר הצבא האיטלקי
**פייטרו מנגולי** (באיטלקית: **Pietro Mengoli**; ‏1625/1626 - 7 ביוני 1686) היה מתמטיקאי ואיש דת איטלקי. 

מנגולי נולד וגר בבולוניה שבמדינת האפיפיור (כיום איטליה). הוא היה תלמידו של בונאוונטורה קאוואליירי באוניברסיטת בולוניה, ולאחר מותו של קאוואליירי בשנת 1647 התמנה בעצמו לתפקיד מרצה באוניברסיטה. הוא סיים תואר דוקטור בפילוסופיה בשנת 1650, ותואר דוקטור נוסף במשפט אזרחי וקאנוני בשנת 1653.

בשנת 1644 הציג מנגולי לראשונה את בעיית בזל - מציאת סכום הטור האינסופי של הערכים ההופכיים של ריבועי מספרים הטבעיים. הבעיה שהציג נפתרה לראשונה רק בשנת 1735, על ידי המתמטיקאי השווייצרי לאונרד אוילר. 

בשנת 1650 כתב מאמר בשם "Novae quadraturae arithmeticae" (בתרגום חופשי לעברית: "אריתמטיקה ריבועית חדשה"), ובו הוכיח כי סכום הטור ההרמוני המתחלף שווה ללוגריתם הטבעי של 2. הוא גם הוכיח כי הסדרה ההרמונית עצמה אינה מתכנסת למספר סופי, וסיפק הוכחה לכך שהשיטה לחישוב ערכו של פאי באמצעות מכפלת ואליס היא מדויקת.

מנגולי, שהיה נוצרי קתולי, התמנה לכומר בשנת 1660 ושירת בתפקיד זה באחת הקהילות בבולוניה עד למותו.

קישורים חיצוניים
----------------

ויקישיתוף מדיה וקבצים בנושא **פייטרו מנגולי** בוויקישיתוף

* פייטרו מנגולי, באתר פרויקט הגנאלוגיה במתמטיקה
* פייטרו מנגולי, באתר MacTutor (באנגלית)
* פייטרו מנגולי בפרויקט "גלילאו" של אוניברסיטת Rice (באנגלית)
* פייטרו מנגולי, ‏Nouae quadraturae arithmeticae, seu De additione fractionum, באתר גוגל ספרים (בלטינית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb120851477 (data)
* GND: 128930365
* ICCU: CFIV008645
* ISNI: 0000 0000 6136 9902
* LCCN: n86815882
* MGP: 166936
* NTA: 18094049X
* SELIBR: 358672
* SUDOC: 034066675
* VcBA: 495/219258
* VIAF: 42902440
* WorldCat: lccn-n86815882

 |
**פִּ-עָנְחִ'י** (לקח על עצמו את שמות הכס **יוּסִימָארֵה** ו**סְנֶהָפְאֶרֵה**) היה מגדולי פרעוני מצרים ואחד מכובשיה האדירים של מצרים העתיקה. הוא הקים את ה**שושלת הכושית** הידועה גם בתור השושלת ה-25 של מצרים והחזיר את מצרים למעמד של אימפריה לאחר שנים של חוסר בממשל ריכוזי מאוחד. מבין פועליו ידוע כי פעל להעצמתו של האל המצרי אמון. המידע אודותיו מקורו ב**אַסְטֵלָה של פִּ-עָנְחִ'י**.

כיבוש מצרים
-----------

עם השליטה בנוביה ובמצרים העליונה, פ-ענח'י השתמש במלחמה הפנימית של מצרים אשר התקיימה בין השושלות ה-22, 23 ו-24 לצורכיו, להגדלת השפעתו אל מעבר לתבאי ואל מצרים התחתונה. ברואה הוא את המתרחש, הפרעון תפנ אח'ת מהשושלת ה-24 יצר קואליציה של שליטי אזור הדלתא נגד פ-ענח'י ואף פיתה את בן בריתו של האחרון, נימלוט להצטרף אל הקואליציה. תפנ אח'ת שלח את צבא הקואליציה דרומה לעבר הרקליאופוליס מגנה אשר הייתה תחת חסות נובית. מלך העיר ואנשיו קראו לעזרתו של פ-ענח'י אשר מיהר. בשנה ה-20 למלכותו יצא בראש צבאו לכבוש את מרכז וצפון מצרים. פעולותיו הצבאיות מתוארות באסטלה של הניצחון שממוקמת בג'בל ברקל ואתרי אזור נפאטה בצפון סודאן של היום:

> 
> "שמע מה עשיתי בהעלאת האבות הקדמונים. אני המלך, ייצוג האל, דמותו החיה של אטום, שהוצא מהרחם המסומן כשליט, שמפחיד הגדולים ממנו שהוריו ידעו עוד מהרחם כי יהיה שליט, האל הטוב, אהוב האלים, בן רע, הפועל בשתי זרועותיו, פ-ענח'י, אהוב אמון ..."
> 
> 
> 
> — האסטלה של פיענח'י
> 

פיענח'י ראה במלחמתו מלחמת קודש. הוא הורה לחייליו לטהר עצמם נפשית לפני כל קרב ואף הציע קורבנות למען האל אמון. לאחר הניצחון בהרקליאופוליס מגנה ההתקדמות צפונה הייתה קלה לצבא של פ-ענח'י, שכן רוב כוחות הקואליציה נפגשו בקרב זה. צבאו של פ-ענח'י לקח ערים כממפיס עד אשר מלכי הקואליציה, וביניהם גם בן בריתו לשעבר נימלוט נכנעו לעליונותו והכירו בו בתור הפרעה החדש ושליט כל מצרים.

מנקודה זאת ואליך פ-ענח'י יאדיר את ממלכתו לעבר מדבר הסהרה, קרן אפריקה, ים סוף וחצי האי סיני עד לפטירתו בשנת 714 לפנה"ס.

קישורים חיצוניים
----------------

ויקישיתוף מדיה וקבצים בנושא **פ-ענח'י** בוויקישיתוף
* פ-ענח'י, באתר אנציקלופדיה בריטניקה (באנגלית)
* מתמטיקה סטטית
* פ-ענח'י, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007450690505171
* BIBSYS: 2022478
* GND: 102597839
* ISNI: 0000 0000 9993 2342
* LCCN: n81020338
* VIAF: 42234564
* WorldCat: lccn-n81020338

 |
**פאאה** (בטהיטית: **Faaa** או **Faa’a**) היא קומונה בפרברי פפאטה, בירת פולינזיה הצרפתית שהיא מחוז של צרפת, (בצרפתית: Collectivité d'outre-mer) בדרום אוקיינוס השקט. פאאה שוכנת על האי טהיטי שבאיי החברה. אוכלוסייתה מנתה 29,719 תושבים בשנת 2012, והיא הקומונה הגדולה ביותר בטהיטי ובפולינזיה הצרפתית. ברחבי הקומונה שוכנים הרים שגובהם מגיע ל-1,500 מטרים מעל פני הים. הר אורוהנה (Mont Orohena), שגובהו 2,241 מעל פני הים, הוא הר געש רדום וניתן להבחין בו מהאי מוראה (Mo'orea) השוכן 17 ק"מ מדרום מערב לטהיטי. בזכות גלים גדולים הנוצרים לחופי הכפר טאהופו (Teahupo'o) הסמוך, מתקיימת תחרות שנתית של התאחדות גולשי הגלים המקצועיים השנתית.

דמוגרפיה
--------

בשנת 1988 עברה פאאה את פפאטה בגודל אוכלוסייתה. למרות זאת המטרופולין ששתיהן שוכנות בו נקרא המטרופולין של פפאטה בגלל חשיבותה של זו האחרונה כבירת הטריטוריה ועקב חשיבותה ההיסטורית.

תחבורה
------

נמל התעופה הבינלאומי של פאאה הממוקם בתחומי הקומונה שוכן במרחק של כ-5 ק"מ מדרום מערב למרכז פפאטה. זהו נמל התעופה הבינלאומי היחידי בפולינזיה הצרפתית. מנמל התעופה ממריאות טיסות לארצות הברית, ליפן ולניו זילנד. גם כיום קיים המנהג של ענידת זרי פרחים לתיירים המגיעים לאי וכמויות גדולות של פרחים נשלחות מחוות באי לנמל התעופה לצורך זה.

מרציף המעבורות בפאאה מפליגות כמה מעבורות ביום למוראה ואחת לשבוע מפליגה מעבורת לבורה בורה.

הכביש המהיר שעובר בסמוך לחוף המערבי של טהיטי עובר בקומונה. הכביש יוצא מפפאטה ומגיע עד לטאהופו. בנוסף, קיימת מערכת כבישים מפותחת בפאאה.

חינוך
-----

האוניברסיטה של פולינזיה הצרפתית (Université de la Polynésie française) ממוקמת במרכז פאאה. באוניברסיטה לומדים סטודנטים מאיים רבים בטריטוריה. מספר הסטודנטים באוניברסיטה עומד על 2,000.

היסטוריה
--------

אזור פאאה יושב לראשונה על ידי מהגרים מאסיה בערך בשנת 700 לספירה. בתיהם של המהגרים נבנו מעץ ומעשב וגרו בפאאה כ-400 תושבים. הם עסקו בדיג באמצעות סירות קאנו. גל הגירה נוסף הגדיל את אוכלוסיית פאאה ל-700 תושבים בשנת 1220 לערך. התושבים ניזונו מפירות עץ הלחם והבננות. בין טהיטי לבין מוראה היה קשר באמצעות סירות. בשנת 1300 לערך מנתה אוכלוסיית פאאה כבר כ-1,000 תושבים ובשנות השלושים של המאה ה-14 כבר מנתה אוכלוסיית פאאה כ-1,300 תושבים. חלק ניכר של האוכלוסייה עבר להתגורר בחלק הפנימי של האי עקב סופות הציקלון שהכו בחופים ועקב הגאות.

בראשית המאה ה-17 מנתה אוכלוסייתה של פאאה 1,500 תושבים. באותה תקופה החל המגע עם האירופאים שהגיעו בעקבות גילוי טהיטי. באמצע המאה ה-19 עזבו רבים מתושבי פאאה את טהיטי והגיעו לקליפורניה בעקבות  הבהלה לזהב. בראשית המאה ה-20 מנתה אוכלוסייתה של פאאה 5,000 תושבים. בשנת 1962 הוקם בתחומי הקומונה נמל התעופה הבינלאומי פאאה המשמש כשער הכניסה האווירי של פולינזיה הצרפתית.

קישורים חיצוניים
----------------

ויקישיתוף מדיה וקבצים בנושא **פאאה** בוויקישיתוף
* 

* אתר האינטרנט הרשמי של פאאה (בצרפתית)

הערות שוליים
------------

1. ↑  Population of Faaa, VEN, French Polynesia, Thomas Brinkhoff: City Populations

|  |  |
| --- | --- |
| בקרת זהויות עריכת הנתון בוויקינתונים | 
* GND: 3031886-5
* VIAF: 141607374
* WorldCat (עם VIAF): 141607374

 |
**קרייטונזאורוס** (שם מדעי: ***Crichtonsaurus***) הוא סוג של דינוזאור משוריין ממשפחת האנקילוזאוריים. דינוזאור זה קיבל את שמו על שם הסופר והתסריטאי מייקל קרייטון שהגה את הספר פארק היורה, עליו התבסס הסרט המצליח בעל אותו שם.

מאפיינים
--------

מאובני הדינוזאור התגלו במחוז ליאונינג שבסין ב-2002 ובו תואר מין אחד - *Crichtonsaurus bohlini*, מין שנקרא על שם החוקר (Birger Bohlin), שחקר מינים פרהיסטוריים שונים בסין לרבות אנקילוזאורים שונים ועצמות של אדם פקין (*Homo erectus pekinensis*), תת-מין סיני של הומו ארקטוס. מין נוסף שהתגלה באזור בשם *C. benxiensis* עבר לסוג אחר - קרייטונפלטה (*Crichtonpelta*).

המאובנים שנמצאו היוו שלד חלקי שכלל עצמות חוליות, עצמות רגליים, כתפיים, ירך, גולגולת ושלוש שיניים. הדינוזאור שהתגלה היה קטן יחסית לבני משפחתו - אורכו הוערך ב-3.5 מטר ומשקלו רק חצי טון. הוא היה קרוב משפחה של דינוזאורים כבדים ומשוריינים כמו האנקילוזאורוס והאאופלוצפלוס. המאובנים תוארכו לתור הקרטיקון בדומה לרוב האנקילוזאורים, לפני 89.7–100 מיליון שנה.

בתרבות
------

דינוזאור זה הופיע במשחק המחשב Jurassic World Evolution.

קישורים חיצוניים
----------------

ויקישיתוף מדיה וקבצים בנושא **קרייטונזאורוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |
**קרייט מפוספס** (שם מדעי: *Bungarus fasciatus*) הוא מין של נחש ארסי מהסוג קרייט המצוי בדרום סין תת-היבשת ההודית ובדרום-מזרח אסיה ומגיע עד הפיליפינים ואיי אינדונזיה כמו בורנאו, סומטרה וג'אווה. נחש זה בעל פסים צהובים-שחורים עבים לאורך גופו, מה שנתן לו את שמו.

מאפיינים
--------

הקרייט הוא מהנחשים הארסיים ביותר בעולם, והוא המין הגדול ביותר בסוגו, עם אורך גוף מרבי של 2.25 מטר, אך האורך הממוצע הוא 1.8 מטר. הנחש בעל פסים צהובים-שחורים לאורך הגוף והראש שחור ורחב. עם זאת הלסת והניבים קצרים יחסית והעיניים קטנות ושחורות.

תפוצתו של הקרייט היא באזורים לחים ביערות, שדות חקלאיים ובקרבת ביצות או גדות נהר. הוא יכול להימצא עד לגובה 1,500 מטר. חלק מהאוכלוסיות חיות בקרבה למגורים אנושיים.

הקרייט המפוספס הוא פעיל לילה המסתתר בימים במחילות של מכרסמים או טרמיטים ומתחת לצמחים. ביום הם מתחבאים ומעדיפים להתרחק מאנשים, אך בלילה הם תוקפניים ומסוכנים יותר. לעיתים הם נראים בעת גשם גם ביום. הקרייט מחפש באמצעות לשונו המפוצלת טרף של מכרסמים, צפרדעים, דגים ובעיקר נחשים אחרים. נחש זה הוא אחד הציידים העיקריים של הנחשים הקטנים ממנו באזור חיותו, והוא יכול לצוד גם נחשים ארסיים אחרים למשל צפע ראסל.

כמו מיני פתנים אחרים הוא מטיל עד 8 ביצים, אותן הוא קובר באדמה. הנחשים הופכים לבוגרים בגיל 3.

זהו נחש ארסי מאוד, אך הוא פחות קטלני ממיני קרייט אחרים עקב נדירותו בסמיכות לאנשים, ועקב מנהגו לברוח ולא לתקוף. כמו כן הופץ ברחבי הודו ואינדונזיה נסיוב נגד ארס, המקטין את הפגיעות. אחוז ההרוגים עומד על 1-10% ביחס לתקיפות.

גלריה
-----

* 
* 
*

קישורים חיצוניים
----------------

ויקישיתוף מדיה וקבצים בנושא **קרייט מפוספס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ITIS
* NCBI
* GBIF
 |

הערות שוליים
------------

1. ↑  קרייט מפוספס באתר הרשימה האדומה של IUCN
פונקציה קבועה מקבלת את אותו ערך בכל איבר של תחום הגדרתה
דוגמאות לייצוגים גרפים של פונקציות קבועות
**פונקציה קבועה** היא פונקציה שמחזירה את אותו ערך לכל איבר של תחום הגדרתה. כלומר לכל x ו-y בתחום מתקיים {\displaystyle f(x)=f(y)}.

דוגמה: הפונקציה {\displaystyle \ f(x)\equiv 1}, שלכל ערך מחזירה 1, היא פונקציה קבועה. לעומת זאת, הפונקציה {\displaystyle \ f(x)=x} מאוסף המספרים הממשיים לעצמו איננה קבועה משום שלמשל {\displaystyle \ f(0)\neq f(1)}.

הפונקציה הריקה, כלומר הפונקציה שהתחום שלה הוא הקבוצה הריקה, היא פונקציה קבועה באופן ריק, משום שאין x, y המקיימים {\displaystyle \ f(x)\neq f(y)}. יש שמגדירים פונקציה קבועה ככזו שהתחום שלה אינו ריק.

תכונות
------

* כאשר *f* : *A* → *B* היא פונקציה קבועה, אזי לכל שתי פונקציות *g*, *h* : *C* → *A*, מתקיים, ביחס לפעולת ההרכבה (שתסומן  o  ‏): *f*  o  *g* = *f*  o  *h*.
* עבור פונקציות ממשיות המוגדרות בקטע פתוח, פונקציה היא קבועה אם ורק אם היא גזירה ונגזרתה שווה ל-0 בכל נקודה. וכך גם עבור פונקציות המוגדרות על קטע סגור, כאשר מתייחסים בקצות הקטע לנגזרות החד צדדיות מימין ומשמאל בהתאמה.
	+ הדרישה שהקבוצה תהיה קטע הכרחית: הנגזרת של הפונקציה {\displaystyle [x]} (הערך השלם) מתאפסת בקבוצה {\displaystyle (0,1)\cup (1,2)} אבל הפונקציה אינה קבועה בקבוצה.
	+ לא מספיק לדרוש שהתאפסות הנגזרת תהיה כמעט בכל מקום כפי שמדגימות פונקציות סינגולריות.
* באופן כללי יותר, פונקציה בכמה משתנים מקבוצה פתוחה וקשירה במרחב האוקלידי ה-n ממדי, {\displaystyle \ \mathbb {R} ^{n}}, לממשיים היא קבועה אם ורק אם הגרדיאנט שלה מתאפס בכל התחום.
* הגרף של פונקציה קבועה מהממשיים לממשיים הוא ישר המקביל לציר ה- x.
* בכל מרחב טופולוגי הפונקציות הקבועות הן פונקציות רציפות.
* בחוג L של פונקציות מעל חוג R הכולל את הפונקציות הקבועות, ניתן לשכן את החוג R כאוסף הפונקציות הקבועות ב-L (לכל r \in R מותאמת הפונקציה הקבועה {\displaystyle f(x)\equiv r}). באותה צורה ניתן לשכן חוג בחוג הפולינומים מעליו.

פונקציה קבועה מקומית
--------------------

במרחב טופולוגי כללי, פונקציה נקראת **קבועה באופן מקומי** אם לכל נקודה קיימת סביבה שבה הפונקציה קבועה. פונקציות כאלו הן תמיד רציפות. אם המרחב קשיר אז פונקציה קבועה באופן מקומי היא קבועה. עובדה זו פשוטה להוכחה ישירות מן ההגדרה. נניח X מרחב קשיר. נבחר {\displaystyle a\in X}. מהקביעות באופן מקומי נובע ש-{\displaystyle \{x\in X:f(x)=f(a)\}} ו-{\displaystyle \{x\in X:f(x)\neq f(a)\}} הן קבוצות פתוחות וזרות שאיחודן הוא X. הקבוצה הראשונה אינה ריקה (a איבר שלה) ולכן מהקשירות נובע שהקבוצה השנייה ריקה. כלומר {\displaystyle f(x)=f(a)} לכל x\in X.

במרחבים לא קשירים יש פונקציות קבועות מקומית שאינן קבועות. למשל הפונקציה {\displaystyle f(x)=\left\{{\begin{matrix}1&{\mbox{if }}x^{2}<2\\0&{\mbox{if }}x^{2}>2\end{matrix}}\right.} קבועה באופן מקומי במרחב המספרים הרציונליים {\displaystyle \mathbb {Q} }.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **פונקציה קבועה** |
| ויקישיתוף תמונות ומדיה בוויקישיתוף: **פונקציה קבועה** |

* פונקציה קבועה, באתר MathWorld (באנגלית)
Graph of the Buchstab function *ω*(*u*) from *u* = 1 to *u* = 4.
**פונקציית בוכשטאב** היא הפונקציה הרציפה היחידה {\displaystyle \omega :\mathbb {R} \_{\geq 1}\rightarrow \mathbb {R} \_{>0}}, שמוגדרת על ידי משוואת שיהוי דיפרנציאלית:

{\displaystyle \omega (u)={\frac {1}{u}},\qquad \qquad \qquad 1\leq u\leq 2,}
{\displaystyle {\frac {d}{du}}(u\omega (u))=\omega (u-1),\qquad u\geq 2.}. יש להשתמש בנגזרת שבנקודה *u* = 2, כאשר *u* שואפת ל-2 מימין.
הפונקציה נקראת על שמו של המתמטיקאי הרוסי אלכסנדר בוכשטאב (Александр Адольфович Бухштаб,‏ 1905–1990), שכתב עליה בשנת 1937.

אסימפטוטיות
-----------

אם \gamma  מסמן את קבוע אוילר-מסקרוני, אז מתברר כי פונקציית בוכשטאב מתקרבת במהירות אל {\displaystyle e^{-\gamma }} כאשר {\displaystyle u\to \infty }. למעשה, {\displaystyle |\omega (u)-e^{-\gamma }|\leq {\frac {\rho (u-1)}{u}},\qquad u\geq 1,}, כאשר *ρ* היא פונקציית דיקמן (Dickman). כמו כן, הערך {\displaystyle \omega (u)-e^{-\gamma }} מתנודד באופן רגיל, לסירוגין - בין נקודות הקיצון - לבין האפסים; נקודות הקיצון מתחלפות בין נקודות מקסימום חיוביות לבין נקודות מינימום שליליות. המרווח שבין נקודות קיצון עוקבות שואף ל-1 כאשר *u* שואף לאינסוף, וכך גם המרווח בין אפסים עוקבים.

יישומים
-------

פונקציית בוכשטאב משמשת למניית מספרים מחוספסים: אם Φ(*x*, *y*) הוא מספר המספרים השלמים החיוביים שקטנים או ששווים ל-*x* ללא גורם ראשוני שקטן מ-*y*, אז לכל u*> 1* קבוע, מתקיים: {\displaystyle \Phi (x,x^{1/u})\sim \omega (u){\frac {x}{\log x^{1/u}}},\qquad x\to \infty }

קישורים חיצוניים
----------------

* פונקציית בוכשטאב, באתר MathWorld (באנגלית)

הערות שוליים
------------

1. ↑  An improvement of Selberg’s sieve method, W. B. Jurkat and H. E. Richert, *Acta Arithmetica* **11** (1965), סעיף 5.13. במאמרם, הוסט הארגומנט של p - ביחידה אחת - ביחס להגדרה הרגילה.
2. ↑  A. Y. Cheer and D. A. Goldston, *Mathematics of Computation* **55** (1990), עמוד 131.

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"פונקציית בוכשטאב"**.
**אבי פרץ** (נולד ב-2 בספטמבר 1971) הוא כדורגלן עבר ישראלי ששיחק בעמדת השוער ומתפקד היום כיושב ראש איגוד הטניס בישראל.

קריירה
------

פרץ נולד בבת ים, וכנער שיחק בקבוצת הנערים של מכבי יפו. בגיל 17 הצטרף למחלקת הנוער של הפועל באר שבע.

בעונת 1990/1991 הצטרף למכבי יבנה ושיחק במדיה במשך שתי עונות, שבהן עלה לליגה הבכירה וירד בחזרה לליגת המשנה. בעונת 1992/1993 עבר להפועל בת ים וגם בה שיחק שנתיים. בעונת 1994/1995 שיחק במדי הפועל אשקלון עונה אחת, אז עבר לקבוצת הפועל באר שבע, בה שיחק שתי עונות ועמה זכה בגביע המדינה, בהדרכת המאמנים ויקו חדד ויטאלי סבצ'נקו ואלי גוטמן.

בעונת 1997/1998 עבר יחד עם גוטמן להפועל חיפה בה שיחק שתי עונות ועמה זכה באליפות בעונת 1998/1999. בעונת 1999/2000, עבר לקבוצת מכבי חיפה בעקבות פציעת ניר דוידוביץ' ובה שיחק שתי עונות. עם מכבי חיפה זכה פרץ באליפות בעונת 2000/2001 ואף זומן לסגל נבחרת ישראל על ידי ריצ'רד מולר נילסן אך זימונו לא הגיע לידי מימוש עקב פציעה. בעונת 2001/2002 חזר להפועל חיפה בה שיחק שוב שתי עונות ושימש זמן מה כקפטן הקבוצה.

בעונת 2003/2004 הצטרף לבית"ר ירושלים כשוער המחליף של איציק קורנפיין ובעונה לאחר מכן, 2004/2005, עבר לשחק במדי מכבי נתניה, בה שימש כקפטן, הניף את גביע הטוטו בו זכה עם הקבוצה, ואף נבחר לשחקן העונה בליגה הלאומית. בנתניה שיחק פרץ שנתיים ועלה עמה לליגת העל. בתחילת עונת 2006/2007 חזר פרץ להפועל אשקלון, שהגיעה לגמר גביע המדינה והפסידה להפועל תל אביב בגמר. בסוף אותה עונה עזב את הקבוצה וחתם בהפועל פתח תקווה לעונה אחת ועלה פעם נוספת לליגת העל וזכה בגביע הטוטו של ליגה לאומית. לאחר מכן, עבר להפועל בני לוד, ופרש ממשחק פעיל עקב פציעה בשנת 2009.

לאחר הפרישה
-----------

לאחר פרישתו שימש כמאמן שוערים בהפועל חיפה. בשנת 2010 הצטרף לצוות המקצועי של מכבי נתניה כמאמן השוערים תחת המאמן ראובן עטר, ולקראת עונת 2012/2013 עבר עמו לקבוצת מכבי חיפה. לאחר פיטוריו של עטר נשאר פרץ בתפקידו לצד המאמן המחליף אריק בנדו. לקראת עונת 2013/2014 חזר פרץ לשתף פעולה עם עטר כמאמן השוערים של הפועל חיפה, תפקיד שאותו מילא עד תום העונה למרות חילופי המאמנים בקבוצה.

בשנת 2015 החל לשמש פרשן בתוכנית הרדיו "שירים ושערים" ששודרה ברשת ב', ושימש גם כמגיש אורח בתוכנית הספורט היומית "זה ברשת" עם יואב אביב. כמו כן, הצטרף לפאנל הכדורגל של תוכנית הספורט "בוקר ספורט" עם סלוצקי ודומינגז בערוץ הספורט.

בשנת 2016 הקים עמותה ומועדון טניס בנתניה "גולדן טניס נתניה".

בשנת 2019 החל לשמש כפרשן כדורגל בערוץ הספורט בתוכנית "מגרש פתוח".

בשנת 2020 נבחר לתפקיד יו"ר איגוד הטניס בישראל לאחר שניצח בהתמודדות בבחירות את היו"ר המכהן ד"ר יוני ירום ואת איש התקשורת מודי פרידמן.

חיים אישיים
-----------

פרץ גדל בבת ים כבן למשפחה בת 4 ילדים. לפרץ שתי בנות.

קישורים חיצוניים
----------------

* פרופיל, באתר Transfermarkt

הערות שוליים
------------

1. ↑  דורון בן דור, ‏נשאר בכרמל: קובאר האריך את חוזהו בהפועל חיפה, באתר ONE‏, 30 ביוני 2015
פירוש נוסף ערך זה עוסק בזמר פופ אוסטרי. אם התכוונתם למשמעות אחרת, ראו פאלקו (פירושונים).

**יוהאן הלצל** (בגרמנית: **Johann Hölzel**;‏ 19 בפברואר 1957 – 6 בפברואר 1998) המוכר יותר בשם הבמה **פאלקו** (Falco) היה זמר פופ שפעל בעיקר בשנות ה-80. מחוץ למולדתו אוסטריה ולגרמניה, הוא נחשב לזמר של להיט אחד, בזכות הצלחתו הגדולה של הלהיט "Rock Me Amadeus" (אנ').

חייו
----

פאלקו נולד בווינה, נחשב לילד פלא ולמד בקונסרבטוריון של וינה. עם סיום לימודיו ב-1977, נסע לברלין ובמשך זמן קצר שימש כסולן של להקת פיוז'ן ששילבה ג'אז ורוק. עם שובו לווינה, כינה עצמו פאלקו, על שם גולש הסקי הגרמני פאלקו וייספלוג. הוא היה חבר בלהקות "Spinning Wheel" ו"Hallucination Company", ועד 1983 שימש כנגן הבס של להקת הרוק Drahdiwaberl.

ב-1982 הוציא פאלקו אלבום סולו ראשון, "Einzelhaft". השיר "Der Kommissar", שעסק בצריכת סמים, הפך ללהיט ואף זכה לשתי גרסאות כיסוי באנגלית. אלבומו השני, "Junge Roemer", לא נחל הצלחה מחוץ לאוסטריה ולגרמניה, ועל כן החליט לנסות להקליט גם באנגלית.

ב-1986 הגיע פאלקו לשיא הצלחתו. זמן קצר לאחר הקרנתו של הסרט עטור הפרסים "אמדאוס", הקליט את "Rock Me Amadeus", להיט דיסקו שזכה להצלחה בינלאומית. בארצות הברית שהה השיר בראש מצעד הוט 100 של בילבורד במשך שלושה שבועות. האלבום, "פאלקו 3", הגיע עד למקום השלישי ברשימת המכירות. במצעד הרית'ם אנד בלוז הגיע למקום השישי, שהיווה שיא עבור זמרים לבנים (רק ג'ורג' מייקל, רובין ת'יק ואמינם הצליחו, מאוחר יותר, להגיע להישגים גבוהים יותר). "Rock Me Amadeus" זכה להצלחה אף במדינות כרוסיה ויפן.

הסינגל השלישי שהוציא במסגרת "פאלקו 3", "Jeanny", היה שיר שנוי במחלוקת, שנכתב מנקודת מבטו של אנס ורוצח, והוחרם בארצות הברית. במדינות אירופה נחל השיר הצלחה, אף שבגרמניה ובהולנד היו תקליטנים שסירבו להשמיעו.

האלבומים שהקליט בהמשך לא הצליחו מחוץ למדינות דוברות הגרמנית, גם כשכללו קוריוזים כמו דואטים עם בריג'יט נילסן וסינדי קרופורד.

ב-6 בפברואר 1998 נפצע בתאונת דרכים בעת ששהה בחופשה ברפובליקה הדומיניקנית, ומת מפצעיו בתוך זמן קצר. נקבר בבית הקברות המרכזי בווינה.

קישורים חיצוניים
----------------

ויקישיתוף מדיה וקבצים בנושא **פאלקו** בוויקישיתוף
* אתר האינטרנט הרשמי של פאלקו
* פאלקו, סרטונים בערוץ היוטיוב

* פאלקו, במסד הנתונים הקולנועיים IMDb (באנגלית)

* פאלקו, באתר AllMovie (באנגלית)

* פאלקו, במסד הנתונים הקולנועיים KinoPoisk (ברוסית)

* פאלקו, באתר אייטונס (באנגלית)

* פאלקו, באתר ספוטיפיי

* פאלקו, באתר Last.fm (באנגלית)

* פאלקו, באתר AllMusic (באנגלית)

* פאלקו, באתר MusicBrainz (באנגלית)

* פאלקו, באתר דיזר

* פאלקו, באתר Yandex.Music (ברוסית)

* פאלקו, באתר Discogs (באנגלית)

* פאלקו, באתר Songkick (באנגלית)

* פאלקו, באתר בילבורד (באנגלית)
* פאלקו, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 11053582
* BNE: XX983949
* BnF: cb14029554m (data)
* GND: 118821350
* ISNI: 0000 0000 6303 6976
* LCCN: n91077983
* MusicBrainz: dcd95aa4-f3ff-492d-a621-8518ada0f58b
* NKC: ola2002110792
* NLP: A3097172X
* NTA: 071935509
* SUDOC: 145600556
* VIAF: 29732050
* WorldCat: lccn-n91077983

 |
**גוסטב שרפנטייה** (בצרפתית: **Gustave Charpentier**‏; 25 ביוני 1860 – 18 בפברואר 1956) היה מלחין צרפתי.

ביוגרפיה
--------

שרפנטייה נולד בדיאז שבצפון מזרח צרפת. לאחר סיום הקונסרבטוריון של ליל החל ב-1881 את לימודיו בקונסרבטוריון של פריז, שם למד קומפוזיציה אצל ז'יל מאסנה וב-1887 זכה בפרס רומא היוקרתי על הקנטטה "דידו".

בהיותו ברומא כתב את "רשמים מאיטליה" לתזמורת והחל לכתוב את הליברית והמוזיקה לאופרה המפורסמת ביותר שלו, "לואיז". 

שרפנטייה חזר לפריז והמשיך להלחין, בין השאר שירים על טקסטים של שארל בודלייר ווולטר. עם הזמן השלים את "לואיז", שהועלתה לראשונה ב-2 בפברואר 1900 ב"אופרה קומיק" בפריז, בניצוחו של אנדרה מסאז'ה, האופרה הראשונה החדשה שהופקה באופרה קומיק במאה ה-20, וזכתה להצלחה מיידית. האופרה מתארת את חיי מעמד הפועלים בפריז והיא האופרה הצרפתית החשובה היחידה המשתייכת לזרם הוריזמו. 

הצלחתה של "לואיז" בצרפת ובבתי אופרה נוספים בעולם הוציאה לדרך המלך גם את הקריירה של הסופרן הסקוטית מרי גארדן, שלקחה על עצמה את התפקיד הראשי בהופעה מוקדמת. גרסת קולנוע של היצירה נעשתה בשנת 1939, עם גרייס מור בתפקיד הראשי. לואיז מבוצעת עדיין מדי פעם עד היום, ואריית הסופרן Depuis le jour פופולרית לביצוע ברסיטלים. 

בשנת 1902 ייסד שרפנטייה את "הקונסרבטוריון העממי מימי פינסון", בכוונה לתת השכלה בלימודי אמנות חינם אין כסף לפועלות הפריזאיות. עם זאת, פעילותו כמלחין נעצרה. הוא עבד על אופרת המשך ל"לואיז" בשם "ז'וליאן", שהועלתה לראשונה ב-1913 אך לא זכתה להצלחה, ונשכחה עד מהרה. לאחר מכן לא הוסיף שרפנטייה לחבר מוזיקה. 

שרפנטייה מת בפריז.

קישורים חיצוניים
----------------

ויקישיתוף מדיה וקבצים בנושא **גוסטב שרפנטייה** בוויקישיתוף

* גוסטב שרפנטייה, במסד הנתונים הקולנועיים IMDb (באנגלית)
* גוסטב שרפנטייה, באתר AllMovie (באנגלית)
* גוסטב שרפנטייה, במסד הנתונים הקולנועיים KinoPoisk (ברוסית)
* גוסטב שרפנטייה, באתר MusicBrainz (באנגלית)
* גוסטב שרפנטייה, באתר Discogs (באנגלית)
* גוסטב שרפנטייה, באתר "Find a Grave" (באנגלית)
* גוסטב שרפנטייה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007275285205171
* BNE: XX956923
* BnF: cb13892401r (data)
* CANTIC: a10451110
* CiNii: DA05038372
* GND: 118669109
* ISNI: 0000 0001 1047 5403
* LCCN: n83066447
* Léonore: 19800035/161/20663
* MusicBrainz: 87ff9a71-125e-4703-b7c9-ff597c766e56
* NDL: 01033633
* NKC: jn20000603099
* NLG: 210851
* NLK: KAC199604863
* NLP: A11825406
* NTA: 071378154
* SNAC: w6r78s0m
* SUDOC: 027685209
* Trove: 991114
* VcBA: 495/283514
* VIAF: 27251362
* WorldCat: lccn-n83066447

 |
**לברקיים** (שם מדעי: **Moronidae**) היא משפחת דגים מסדרת הדקראים ונחשבים לדגי מאכל משובחים. דגים אלה הם חלק ממיני דגי הבס והם נפוצים בעיקר לחופי האוקיינוס האטלנטי, וחלק מהמינים גם במים מליחים ואף מתוקים. הם נפוצים בעיקר במערב אירופה, צפון אפריקה והחוף המזרחי של ארצות הברית (בעיקר במפרץ מקסיקו).

אלו דגים היכולים להגיע לאורך 45 ס"מ, קשקשיהם גדולים ואפורים או בהירים עם פסים שחורים. דגים אלה הם ציידים זריזים של דגים איטיים יותר, אותם הם חוטפים במהירות.

מיון
----

כמה חוקרים משייכים למשפחה גם את הסוג בס אסייתי (*Lateolabrax*), בו ישנם 2 מינים, אשר כלול במשפחה עצמאית.

* משפחה לברקיים (Moronidae)
	+ סוג לברק (*Dicentrarchus*)
		- מין לברק חלק (*Dicentrarchus labrax*)
		- מין לברק נקוד (*Dicentrarchus punctatus*)
	+ סוג *Morone*
		- מין *Morone americana*
		- מין בס לבן (*Morone chrysops*)
		- מין *Morone mississippiensis*
		- מין בס מנומר (*Morone saxatilis*)

קישורים חיצוניים
----------------

ויקישיתוף מדיה וקבצים בנושא **לברקיים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007530239905171
* BnF: cb15506722d (data)
* LCCN: sh95000247

 |
אשיקאגה טקאוג'י
**אשיקאגה טקאוג'י** (1305–1358) היה מפקד צבאי יפני, שהקים את היסודות לשושלת הצבאית ששלטה ביפן במהלך ימי הביניים, שושלת מורומצ'י. הוא שלט ביפן בשנים 1338–1358.

אשיקאגה היה צאצא למשפחת הסמוראים מבית סוויאה גנג'י (מינאמוטו). הוא החל לפעול בעיקר כמה שנים אחרי שהחלה תקופה של מרידות, בעקבות עלייתו לשלטון של הקיסר גו-דאייגו בשנת 1318. בתקופה זו הלכה וגדלה האופוזיציה בקיוטו למשטר השוגונים מקאמקורה, שנתפס ברוטלי, אלים וברברי. בין השנים 1324–1331 החלו להופיע מספר התארגנויות כנגד המשטר. הקיסר גו-דאייגו הואשם בבגידה, והוגלה לאיי אוקי.

במאי 1333 שוגר צבא בהנהגתו של אשיקאגה טקאוג'י לקיוטו, לחסל את המרידות. אך כשהגיע לאזור, הפך את עורו והכריז על עצמו כתומך של הקיסר גו-דאייגו, תקף את משרדי השוגונים בקיוטו וכבש אותם. תוך זמן קצר הפיל את שלטונם של השוגונים בקאמקורה.

הקיסר גו-דייאגו חזר לשלטון וערך שינויים חוקתיים, בהם קבע שהוא הקיסר הישיר והחזק של המדינה. אך ב-1335 מרד בו יושיסידה, מפקד צבאי וצאצא אחר מבית גנג'י. הוא כבש את קיוטו ואילץ את גו-דייאגו ותומכיו לברוח דרומה ליושימנו, שם הקים קיסרות יריבה לקיסרות שבקיוטו. אשיקאגה טקאוג'י, שנשאר בקיוטו, המליך במקומו קיסר חדש, קומיו, בן למשפחה יריבה למלוכה, וכך יצר את הבסיס לשושלת השוגונים הארוכה של מורומצ'י.

טקאוגי קיבל מהקיסר החדש את תואר השוגון, והפך לשוגון הראשון מבית משפחת אשיקאגה ששלט ביפן. ברוב תקופת שלטונו עסק אשיקאגה במלחמת האזרחים נגד התומכים בשלטונו של גו-דאייגו, וכן במאבקים בתוך השוגונות, בשל היריבות הגדולה בין בניו. לאחר מותו ירש אותו בנו אשיקאגה יושיאקירה בתור שוגון.

קישורים חיצוניים
----------------

ויקישיתוף מדיה וקבצים בנושא **אשיקאגה טאקאוג'י** בוויקישיתוף
* אשיקאגה טאקאוג'י, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007306158105171
* ISNI: 0000 0001 2211 5907
* LCCN: n81112424
* NDL: 00624956
* SNAC: w69w2rk2
* SUDOC: 128054425
* ULAN: 500329615
* VIAF: 60410133
* WorldCat: lccn-n81112424

 |
**לורנצו ברטוליני** (באיטלקית: **Lorenzo Bartolini**; ‏ 1777, טוסקנה – 1850, פירנצה) היה פסל איטלקי.

ביוגרפיה
--------

נולד בסביניאנו די פראטו ליד פראטו בטוסקנה, לאחר שלמד באקדמיה לאמנוות בפירנצה שם רכש את מיומנות יצירת מודולי גבס, עבר בגיל 20 לפאריס ללמוד תחילה ציור אצל ז'אן-בטיסט פרדריק דמריי ובהמשך פיסול אצל פרדריק-פרנסואה למו, זכה בגיל 26 במקום שני בפרס רומא על פיסול תבליט של קליאוביס וביטון וזכה למוניטין כפסל ולתמיכה של פטרוני אמנות ביניהם נפוליאון, היה בין האמנים שהשתתפו ביצירת עמוד ונדום שבכיכר ונדום.
נפוליאון שלח אותו בהמלצת אחותו אליזה בונפרטה לאקדמיית קררה ללמד פיסול, בשנת 1833 הוא נבחר כחבר של כבוד באקדמיית צרפת ברומא ובחר לגור בפירנצה שם לימד באקדמיה לאמנות של פירנצה. הוא נקבר בבליזיקת סנטיסימה אנונציאטה (הבשורה הקדושה) ליד לוחית זיכרון לבנוונוטו צ'ליני, ציון לזכרו הוצב בבזיליקת סנטה קרוצ'ה.
בין תלמידיו: פייטרו טנראני.

סגנון
-----

בפירנצה ברטוליני לקח את הקלאסיציזם של אנטוניו קנובה לכיוון נטורליסטי בהשראת אמני הרנסאנס.

גלריה
-----

* דורך הענבים בארמיטאז'דורך הענבים בארמיטאז'
* מודול גבס של דורך הענבים באקדמיה לאמנות של פירנצהמודול גבס של דורך הענבים באקדמיה לאמנות של פירנצה
* שולחן האהבה במוזיאון המטרופוליטן לאמנותשולחן האהבה במוזיאון המטרופוליטן לאמנות
* מודול גבס של שולחן האהבה באקדמיה לאמנות של פירנצהמודול גבס של שולחן האהבה באקדמיה לאמנות של פירנצה
* נימפה עם עקרב במוזיאון הלוברנימפה עם עקרב במוזיאון הלובר
* מודולי גבס של נימפות: נימפה עם עקרב ונימפה עם נחש באקדמיה לאמנות של פירנצהמודולי גבס של נימפות: נימפה עם עקרב ונימפה עם נחש באקדמיה לאמנות של פירנצה
* האחיות קמפבל בגלריה הלאומית של סקוטלנדהאחיות קמפבל בגלריה הלאומית של סקוטלנד
* ניקולו מקיאוולי ברחבת הכניסה לאופיציניקולו מקיאוולי ברחבת הכניסה לאופיצי
* אנדרטה לניקולה דמידוף (פטרון אמנות רוסי) בפירנצהאנדרטה לניקולה דמידוף (פטרון אמנות רוסי) בפירנצה
* עמוד ונדום בפאריסעמוד ונדום בפאריס

קישורים חיצוניים
----------------

ויקישיתוף מדיה וקבצים בנושא **לורנצו ברטוליני** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007436866805171
* BnF: cb149678441 (data)
* GND: 11882953X
* ICCU: CFIV054931
* ISNI: 0000 0000 6630 178X
* LCCN: n79066690
* NTA: 073332232
* RKD: 4781
* SNAC: w6pp0b76
* SUDOC: 135649161
* ULAN: 500002243
* VcBA: 495/9860
* VIAF: 66738120
* WorldCat: lccn-n79066690

 |